CELEX: 62016TN0364
Language: fi
Date: 2016-07-07 00:00:00
Title: Asia T-364/16: Kanne 7.7.2016 – ArcelorMittal Tubular Products Ostrava ym. v. komissio

22.8.2016   
            
            
               FI
            
            
               Euroopan unionin virallinen lehti
            
            
               C 305/51
            
         Kanne 7.7.2016 – ArcelorMittal Tubular Products Ostrava ym. v. komissio
   (Asia T-364/16)
   (2016/C 305/69)
   Oikeudenkäyntikieli: englanti
   
      Asianosaiset
   
   
      Kantajat: ArcelorMittal Tubular Products Ostrava a.s. (Ostrava-Kunčice, Tšekki) ja 12 muuta kantajaa (edustajat: asianajaja G. Berrisch ja solicitor B. Byrne)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan Euroopan komission 6.6.2016 tai aikaisemmin tekemän päätöksen, jolla Hubei Xinyegang Steel Co. Ltd poistettiin Taric-lisäkoodin A950 alaan kuuluvien yritysten luettelosta ja merkittiin uuden Taric-lisäkoodin C129 alaan kuuluvien yritysten luetteloon kaikkien lopullisen polkumyyntitullin käyttöönotosta tiettyjen Kiinan kansantasavallasta peräisin olevien raudasta tai teräksestä valmistettujen saumattomien putkien tuonnissa neuvoston asetuksen (EY) N:o 1225/2009 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen 7.12.2015 annetun komission täytäntöönpanoasetuksen (EU) N:o 2015/2272 (EUVL 2015, L 322, s. 21) 1 artiklan 1 kohdassa mainittujen Taric-koodien osalta, ja siten poistettiin Hubein tuottamien raudasta tai teräksestä valmistettujen saumattomien putkien tuontiin sovellettava polkumyyntitulli
            
         
               —
            
            
               velvoittamaan komission korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantajat vetoavat yhteen kanneperusteeseen, jonka mukaan riidanalaisella päätöksellä ei ole oikeudellista perustaa, ja sillä rikotaan asetuksen N:o 2015/2272 1 artiklan 2 kohtaa ja liitettä.
   Komissio perusti riidanalaisen päätöksen unionin tuomioistuimen 7.4.2016 antamaan tuomioon ArcelorMittal Tubular Products Ostrava ym. vastaan neuvosto ja neuvosto vastaan Hubei Xinyegang Steel (C-186/14 P ja C-193/14 P, Kok., EU:C:2016:209), jolla vahvistettiin tuomio 29.1.2014, Hubei Xinyegang Steel vastaan neuvosto (T-528/09, Kok., EU:T:2014:35), jolla oli kumottu lopullisen polkumyyntitullin käyttöön ottamisesta tiettyjen Kiinan kansantasavallasta peräisin olevien raudasta tai teräksestä valmistettujen saumattomien putkien tuonnissa sekä tässä tuonnissa käyttöön otetun väliaikaisen tullin lopullisesta kantamisesta annettu neuvoston asetus (EY) N:o 926/2009 siltä osin kuin sillä asetettiin polkumyyntitulli Hubei Xinyegang Steel Co. Ltd:n tuottamille tuotteille. Kantajien mukaan Euroopan komissio teki virheen ulottaessaan neuvoston asetuksen (EY) N:o 926/2009 kumoamisen koskemaan komission täytäntöönpanoasetusta (EU) N:o 2015/2272, koska viimeksi mainittu asetus ei ollut riidan kohteena näissä aikaisemmissa oikeudenkäynneissä. Kantajat katsovat, että komissio olisi näin ollen voinut antaa riidanalaisen päätöksen vasta sen jälkeen, kun se oli kumonnut asetuksen (EU) N:o 2015/2272.